Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) artikli 17 lõike 6 kohase muutmistaotluse avaldamine

(2021/C 129/13)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) 2019/787 (1) artiklile 27.

TEHNILISE TOIMIKU PEAMISED SPETSIFIKAADID

„BAYERISCHER BÄRWURZ“

ELi nr: PGI-DE-02580 – 7.6.2019

1. Registreeritav geograafiline tähis

„Bayerischer Bärwurz“

2. Piiritusjoogi kategooria

Muud piiritusjoogid

3. Piiritusjoogi kirjeldus

3.1. Füüsikalised, keemilised ja/või organoleptilised omadused

„Bayerischer Bärwurz“ on piiritusjook, mida toodetakse Baieris, peamiselt Baieri metsas, traditsioonilisel viisil kolmelisulgja karujuure (Meum athamanticum Jacq.) või alpi memmjuure (Ligusticum mutellina (L.) Crantz) (edaspidi koos „Bärwurzi taimed“) juurtest.

— Valmispiiritusjoogi tegelik alkoholisisaldus: vähemalt 40 mahuprotsenti.

— Selgus: selge.

— Värvus: värvitu või puuvaatides laagerdatud toodete puhul kollakas, punakas või pruunikas, olenevalt kasutatud puidu liigist.

— Lõhn: Bärwurzi taime tugev lõhn, meenutab kergelt sellerit või leeskputke.

— Maitse: iseloomulik muldne maitse.

— Toidu lisaained või muud kasutatavad ained: vajaduse korral põllumajandusliku päritoluga etüülalkohol, mis segatakse Bärwurzi destillaadiga, ja vesi joomiskanguseni lahjendamiseks.

3.2. Eriomadused (võrreldes sama kategooria muude piiritusjookidega)

— Erinevalt teistest piiritusjookidest, mis on valmistatud eespool nimetatud taimeliikidest, kasutatakse tootes „Bayerischer Bärwurz“ üksnes nende taimeliikide juuri, et säilitada eriti kõrge kvaliteet ja ainulaadne lõhn. Muid taimeosi ei kasutata.

— Toodet „Bayerischer Bärwurz“ toodetakse traditsiooniliselt kõrge alkoholisisaldusega vähemalt 40 mahuprotsenti, mis on seega suurem kui toote „Bärwurz“ puhul nõutav minimaalne alkoholisisaldus 38 mahuprotsenti. Suurem alkoholisisaldus tähendab, et toode on vähem lahjendatud ja lõpptootes on säilinud rohkem aroome. See annab tootele „Bayerischer Bärwurz“ erilise iseloomuliku ja intensiivse maitse.

— Toodet ei magustata.

— Värvaineid ega muid lisaaineid ei kasutata.

— Toote „Bayerischer Bärwurz“ iseloomulike organoleptiliste omaduste säilitamiseks turustatakse seda tavaliselt kitsastes pruunides kivikeraamilistes pudelites. Kivikeraamilise pudeli eriline soojusekvivalent kaitseb toodet „Bayerischer Bärwurz“ paremini kui klaas temperatuurikõikumiste eest, takistades seega eeterlike õlide lendumist tootest „Bayerischer Bärwurz“. Lisaks kaitseb eriline kivikeraamiline pudel eeterlikke õlisid valguse eest, säilitades paremini toote „Bayerischer Bärwurz“ ainulaadset kvaliteeti ja intensiivsust.

4. Asjaomane geograafiline piirkond

Toodet „Bayerischer Bärwurz“ toodetakse Baieri eri piirkondades, peamiselt Baieri metsas. Määratletud geograafiline piirkond on kogu Baieri.

5. Piiritusjoogi valmistusmeetod

Toodet „Bayerischer Bärwurz“ toodetakse Bärwurzi taimede juurtest. Toote „Bayerischer Bärwurz“ valmistamiseks ei kasutata Bärwurzi taimede vilju ega seemneid, kuna toote „Bayerischer Bärwurz“ eriline, ainulaadne ja intensiivne lõhn saadakse üksnes juurte abil. Ei kasutata muid samalaadsete organoleptiliste omadustega taimi, nt seller või leeskputk, ega nende ekstrakte.

Baieri piirkond, kus leidub Bärwurzi taimi, ulatub mägede ja kõrgmäestiku (sub)alpiinsest ja montaansest kõrgusvööndist, nagu Alpid ja Baieri mets, kuni eesmäestiku montaanse ja submontaanse kõrgusvööndini, nagu Frangimaa mets ja Fichteli mäestik.

Selleks et saada Bärwurzi taimede juurtest piisavat toorainet, on vaja, et taimed kasvaksid kuni kaheksa aastat, enne kui nende juuri saab kasutada toote „Bayerischer Bärwurz“ valmistamiseks.

Toote „Bayerischer Bärwurz“ tootmismeetodid varieeruvad märkimisväärselt, hõlmates üksnes Bärwurzi leotise või Bärwurzi tõmmise kasutamist, üksnes Bärwurzi destillaadi kasutamist, Bärwurzi leotise ja destillaadi segu ning Bärwurzi leotise või destillaadi ja põllumajandusliku päritoluga etüülalkoholi segu kasutamist.

Kõigepealt Bärwurzi juured pestakse ja tükeldatakse või jahvatatakse.

Kui tootja otsustab teises etapis valmistada Bärwurzi leotise või tõmmise, toodetakse pestud ja peenestatud Bärwurzi juurtest külmekstrakt (leotis) või kuumekstrakt (tõmmis), millele lisatakse põllumajandusliku päritoluga etüülalkoholi. Selle protsessi käigus, mis võib võtta nädalaid või kuid, eraldatakse juurtest õrnalt eeterlikud õlid, värvi-, lõhna- ja maitseained.

Kui tootja otsustab teise etapi jaoks valmistada Bärwurzi destillaadi, siis lisatakse pestud ja peenestatud Bärwurzi juurtele põllumajandusliku päritoluga etüülalkoholi ja neid leotatakse. See iseloomulike maitse- ja lõhnaainete eraldamine leotamise teel nõuab ka toote säilitamist sobiva aja jooksul enne järgnevat destilleerimist.

Nagu eespool märgitud, on tootmismeetodid erinevad ja see kehtib ka destilleerimisprotsessi kohta, mille puhul võib mõnikord jälle lisada põllumajandusliku päritoluga etüülalkoholi.

Pärast destilleerimist toodet tavaliselt säilitatakse ja/või lastakse sellel sobivates mahutites (nt tamme- või terasvaadid) laagerduda kuni kümne aasta jooksul, et maitset ümardada.

Pärast säilitamis- või laagerdamisetappi viiakse tootmisprotsess lõpule järgmiste etappidega:

— võib segada erinevaid Bärwurzi destillaate ja põllumajandusliku päritoluga etüülalkoholi;

— suure alkoholisisaldusega Bärwurzi destillaadi (destillaatide) lahjendamine veega joomiseks sobiva kanguseni;

— villimine sobivatesse mahutitesse, eelkõige pruunidesse kivikeraamilistesse pudelitesse;

— märgistamine ja pakendamine.

Eriti kõrge ja ainulaadse kvaliteedi tagamiseks peavad kõik eespool nimetatud tootmisetapid toimuma selles geograafilises piirkonnas. Kui toode on lahjendatud joomiskanguseni, muutuvad selles sisalduvad eeterlikud õlid kiiresti lenduvateks, mis piirab valmisjoogi „Bayerischer Bärwurz“ säilivusaega. Toode tuleb pärast joomiskanguseni lahjendamist geograafilises piirkonnas kiiresti villida, muidu hakkaks kvaliteet peagi halvenema. Toote maine põhineb kvaliteedil ning kiire ja jälgitav villimine geograafilises piirkonnas on oluline, et tagada ühtlaselt kõrge kvaliteet ja hõlbustada kontrolli.

6. Seos geograafilise piirkonnaga või päritolu

6.1. Seose suhtes olulised geograafilise piirkonna või päritolu üksikasjad

Bärwurzi taime juurtest pärit piiritusjoogi valmistamise traditsioon pärineb Baieri metsast ning teadaolevalt maailma vanima Bärwurzi piiritusetehase (Deggendorf) andmetel sai alguse 1919. aastal ja levis aja jooksul teistesse Baieri piirkondadesse, kus toote „Bayerischer Bärwurz“ iseloomulikke koostisosi (Bärwurzi taimede juured) looduses leidub.

Need piirkonnad on enamasti mäestikualade submontaanses kuni subalpiinses kõrgusvööndis. Lisaks idapoolsetele mäestikualadele iseloomulikule jahedale ja niiskele kliimale on neis piirkondades Bärwurzi taimede jaoks ainulaadsed geograafilised ja klimaatilised tingimused.

Umbes 1920. aastal avastas Deggendorfi arst ja piiritusetehase omanik Karl Eckert lisaks taime mõjule ka selle destillaadi peene maitse. 1928. aastal nimetati toodet „Bärwurz“ Deggendorfi Brennerei zum Bäreni piiritusetehase hinnakirjas. „Bärwurz“ on registreeritud ka Berliini patendiameti 17. detsembri 1929. aasta dokumendiga. Nimetus „Bärwurz“ on lühend taimede varasemast rahvapärasest nimetusest „Gebärmutterwurz“ (sõna-sõnalt „emakajuur“).

6.2. Piiritusjoogi eriomadused, mis tulenevad geograafilisest piirkonnast

Geograafilise piirkonna eespool nimetatud erilised geograafilised ja klimaatilised tingimused võimaldavad toote „Bayerischer Bärwurz“ toorainena kasutatavate Bärwurzi taimede kasvu. Nende taimede esinemise tõttu on traditsioonilise toote „Bayerischer Bärwurz“ tootjad koondunud peamistesse tootmispiirkondadesse. See koondumine on võimaldanud tootjatel pidevalt mõtteid vahetades arendada tehnilisi oskusi ja eriteadmisi selle kohta, kuidas töödelda Bärwurzi taimede juuri, ning see on oluliselt kaasa aidanud ja aitab jätkuvalt kaasa toote „Bayerischer Bärwurz“ iseloomulikule kvaliteedile.

Looduslikult kasvavad Bärwurzi taimed, mida leidub piirkondades, mille kõrgus merepinnast on üle 1 000 m, näiteks Baieri mets, mis on peamine tootmispiirkond, on taimed, mis puutuvad kokku tugevama päikesekiirgusega ning millel on suur fotosünteesi ja energia salvestamise kiirus. Lisaks kasvavad need koos paljude muude taimedega ja see võib aidata kaasa nende ainevahetussaaduste tekkimisele, mis satuvad mulda. Tavakohaselt annab see tootele iseloomuliku lõhna ja tugeva maitse, mille poolest „Bayerischer Bärwurz“ on tuntud.

Eelkõige Baieri metsas, kuhu on koondunud „Bayerischer Bärwurzi“ tootmine, on sellised väljendid nagu „Bärwurzquelle“ ja „Bärwurzerei“ (st Bärwurzi tootja) äriühingute nime väljakujunenud koostisosad.

Baieris on etendatud ja etendatakse jätkuvalt näidendeid, milles võib butafooria hulgas näha „Bayerischer Bärwurzi“ pudeleid.

„Bayerischer Bärwurzi“ Baieris kindlalt juurdunud kultuuriväärtuse staatus kajastub ka keelelistes väljendites, mis on seotud tootega „Bayerischer Bärwurz“, näiteks „Bayerwalddiesel“ (sõna-sõnalt „Baieri metsa diislikütus“).

Kohalikus ajakirjanduses kajastatakse korrapäraselt traditsiooniliste tootjate tegevust toote „Bayerischer Bärwurz“ tootmisel.

Toote „Bayerischer Bärwurz“ traditsioonilist tootmist geograafilises piirkonnas on jäädvustatud ka kirjandusteostes ja erialaajakirjades. Näiteks Karl May 1949. aastal avaldatud raamatus „Der Wurzelsepp“, mille tegevus toimub Baieri liidumaal, leidub järgmine lause: „Parimat Bärwurzi kogu Baieri metsas saab Kronenhofi hotellis“.

Esimene Baieri napside muuseum asub Hauzenbergis, Baieri metsapiirkonnas, ja selle ekspositsioonis näidatakse ja selgitatakse toote „Bayerischer Bärwurz“ traditsioonilist tootmist. Näiteks saab vaadata Bärwurzi kohta filmi, mis näitab tootmise ajaloolist arengut geograafilises piirkonnas.

Lisaks on Böbrachis „Gläserne Distille“ napsimuuseum, kus saab vaadata teist filmi Bärwurzi kohta, mis kirjeldab toote „Bayerischer Bärwurz“ tootmise traditsiooni. Lisaks saab muuseumis näha toote „Bayerischer Bärwurz“ valmistamiseks kasutatavat destilleerimisprotsessi.

Baieri eritoodete andmebaasis (www.spezialitaetenland-bayern.de) on toode „Bayerischer Bärwurz“ loetletud Baieri traditsioonilise tootena. Andmebaasi kandmiseks peab toode, toit või jook vastama mitmetele nõuetele. Eritoote tootmine või kasvatamine peab olema piirkonnas kestnud vähemalt 50 aastat. Tootel peab olema ka (tootmis)lugu, mis näitab, et toode on tihedalt seotud piirkonnaga, kus seda toodetakse või töödeldakse. Lisaks peavad tarbijad tajuma toodet Baierile või mõnele Baieri piirkonnale iseloomulikuna.

7. Euroopa Liidu või riiklikud/piirkondlikud sätted

7.1. Õiguslik alus

— ELi toidualased õigusaktid (sealhulgas määrus (EL) nr 1169/2011)

— ELi piiritusjookidealased õigusaktid (sealhulgas määrus (EÜ) nr 110/2008 ja alates 25. maist 2021 määrus (EL) 2019/787)

— Piiritusjooke käsitlevad riigisisesed õigusaktid (föderaalsed õigusaktid)

7.2. Nõude/nõuete kirjeldus

— Märgistamiseeskirjad

— Tootekirjeldus

8. Taotleja

8.1. Liikmesriik, kolmas riik või füüsiline või juriidiline isik:

Bundesministerium für Ernährung und Landwirtschaft, Referat 414 (Wein, Bier, Getränkewirtschaft) (föderaalne toidu- ja põllumajandusministeerium (BMEL), üksus 414 (veini-, õlle- ja joogisektor))

8.2. Täielik aadress (majanumber, tänav, asula, sihtnumber, riik):

Rochusstraße 1 53123 Bonn SAKSAMAA/DEUTSCHLAND 414@bmel.bund.de

9. Geograafilise tähise täiend

a) Geograafilise tähise „Bayerischer Bärwurz“ täiendamise põhireegel:

kehtivate piiritusjooke käsitlevate liidu õigusaktide kohaselt võib nimetusele „Bayerischer Bärwurz“ lisada ainult

— punktis b osutatud mõisteid või

— muid kui punktis b osutatud mõisteid, mille puhul saab näidata, et need on olnud tavakasutuses 20. veebruaril 2008.

b) Mittegeograafilised täiendid

— Kui nimetusele „Bayerischer Bärwurz“ lisatakse laagerdumise, laagerdamise või ladustamisega seotud üksikasjad, tuleb selliseid tooteid ladustada või laagerdada vähemalt 6 kuud.

Vanuse märkimise suhtes kehtivad alljärgnevad eeskirjad.

Kuus kuud laagerdunud toodetel võib olla märge „laagerdunud“.

Vähemalt ühe aasta laagerdunud toodetel võib olla märge „vana“.

— Kui nimetusele „Bayerischer Bärwurz“ lisatakse kvaliteedimõisteid (nt „kvaliteet-“, „premium“ või „laua-“), peavad need tooted olema märkimisväärselt kõrgema kvaliteediga kui standardvariandid. Näiteks võib kasutada üksnes Bärwurzi destillaati või säilitada Bärwurzi destillaati pikema aja jooksul või erilisel viisil.

Toodete puhul, mis on täielikult toodetud samas ettevõttes, st destilleeritud, lahjendatud veega joomiskanguseni ja villitud, võib kasutada lisamärgist „destilleeritud ja villitud piiritusetehases“.

10. Märgistamise erieeskirjad

—

(1) ELT L 130, 17.5.2019, lk 1.